**Nemzeti Adatvédelmi és Információszabadság Hatóság**

1055 Budapest, Falk Miksa utca 9-11.

**Tárgy:** adatvédelmi hatósági eljárás kezdeményezése

**Tisztelt Nemzeti Adatvédelmi és Információszabadság Hatóság!**

**[VÁLASZD KI, HOGY KISKORÚ KÉPVISELETÉBEN VAGY A SAJÁT NEVEDBEN ADOD BE A KÉRELMET! A MÁSIK LEHETŐSÉGET ÉS A SÁRGÁVAL JELÖLT RÉSZEKET TÖRÖLD!]**

**[#1 KISKORÚ NEVÉBEN BEADOTT KÉRELEM]**

Alulírott **[...................]** (születési hely, idő: ………………… …………………, lakóhely: ………………… a. n.: …………………, sz. ig.: ………………….) mint kiskorú ………….. (születési hely, idő: ………………… …………………, lakóhely: ………………… a. n.: …………………, sz. ig.: …………………) törvényes képviselője, hivatkozva az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 22. § *b)* pontjára, továbbá 60. § (2) bekezdésére, az alábbi

**[#2 SAJÁT NEVEDBEN BEADOTT KÉRELEM]**

Alulírott **[...................]** (születési hely, idő: ………………… …………………, lakóhely: ………………… a. n.: …………………, sz. ig.: ………………….), hivatkozva az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 22. § *b)* pontjára, továbbá 60. § (2) bekezdésére, az alábbi

**adatvédelmi hatósági eljárás iránti kérelmet**

terjesztem elő, mivel megítélésem szerint az **eKréta Informatikai Zrt.** mint **adatfeldolgozó** (a továbbiakban: eKréta / adatfeldolgozó; székhely: 1111 Budapest, Budafoki út 59.; adószám: 25707144-2-43; cégjegyzékszám: 01-10-140310; nyilvántartó szerv: Fővárosi Törvényszék Cégbírósága; törvényes képviselő: Dr. Szabó Balázs) megsértette az Európai Parlament és a Tanács (EU) 2016/679 rendelete (a továbbiakban: általános adatvédelmi rendelet / GDPR) 33. cikk (2) bekezdését, valamint az 5. cikk (1) *a)* pontját.

Kérem, hogy a T. Hatóság az Infotv. 61. § (1) *a)* pontja és

* a GDPR 58. cikk (2) *b)* pontja alapján **marasztalja el az adatfeldolgozót**, és
* a GDPR 58. cikk (2) *i)* pontja alapján **szabjon ki közigazgatási bírságot.**

Kérem továbbá, hogy a T. Hatóság az Infotv. 61. § (2) bekezdés *a)* és *c)* pontjaira tekintettel **rendelje el határozatának az adatfeldolgozó azonosító adatainak közzétételével történő nyilvánosságra hozatalát,** mert – az alábbiakban kifejtettek szerint – a határozat személyek széles körét érinti és a bekövetkezett jogsérelem súlya a nyilvánosságra hozatalt indokolja.

1. **Tényállás**

**[AZ ALÁBBI RÉSZT TÖLTSD KI ÉRTELEMSZERŰEN, EZT A SZÖVEGRÉSZT PEDIG TÖRÖLD!]**

Az adatvédelmi incidenssel lehetségesen érintett oktatási intézmény neve: …………..

Az oktatási intézménynek tanulója vagyok / pedagógusa vagyok / gyermekem tanulója.

Az oktatási intézmény 2022. XX. XX-án értesített az adatvédelmi incidensről.

2022. november 7-én írta meg a telex.hu hírportál[[1]](#footnote-0), hogy adathalász támadás érhette a Köznevelési Regisztrációs és Tanulmányi Alaprendszer (KRÉTA-rendszer) fejlesztőjét, az eKréta Informatikai Zrt.-t. A későbbiekben bebizonyosodott, hogy a cégtől hackerek 238 gigabyte-nyi adatot, köztük feltételezhetően személyes és különleges személyes adatot szerezhettek meg[[2]](#footnote-1). A hackerek saját bevallása szerint több tízezer személy lehet érintett az adatvédelmi incidenssel: lényegében a közoktatási adatbázisban szereplő minden tanuló, szülő és pedagógus.

A sajtóból elérhető információk szerint az adatfeldolgozó nemhogy nem tett eleget a GDPR 33. cikk (2) bekezdésében foglalt értesítési kötelezettségének az adatkezelők felé, de egyenesen megpróbálta elhallgatni az incidenst. Az egyik fentebb idézett cikk szerint az adathalász támadással célba vett projektvezető így fogalmazott: *„A csütörtöki megbeszélésünk után maradt bennem rossz érzés, hogy megfelelően járunk-e el. Az egy fontos megállapítás volt részedről, hogy vagy végig igazat kell mondani, vagy végig tagadni, de menet közben nincs módosítási lehetőség. Azt szeretném, hogy tudd, hogy én tényleg nem tudok hazudni, de nem is szeretnék.”* Annak ismeretében, hogy a T. Hatóság és a lehetséges érintettek is csak jóval a támadás után, a sajtóból értesültek a történtekről, világos, hogy az adatfeldolgozó végül az adatvédelmi incidens elhallgatása mellett döntött.

1. **A kérelem benyújtásának jogi indokolása**
	1. Az adatfeldolgozó

Az eKréta Informatikai Zrt. adatkezelési tájékoztatója[[3]](#footnote-2) szerint az adatkezelők az egyes közoktatási intézmények, az adatfeldolgozók pedig: az állami fenntartású intézmények esetében a Klebelsberg Központ; a Herman Ottó Intézet Nonprofit Kft., illetve a nem állami fenntartásban lévő oktatási intézmények esetében (pl. egyházi, alapítványi oktatási intézmények) – a velük kötött terméktámogatási szerződés alapján – az eKRÉTA Informatikai Zrt. Az adatvédelmi tájékoztató ezen kívül hivatkozik a hatályát vesztett 146/2015 (VI.12) Korm. rendeletre is.

A tájékoztató szerint „Az eKRÉTA Informatikai Zrt. adatkezelői tevékenységet nem végez, feladata a KRÉTA rendszer fejlesztése és működésének támogatása. A Felhasználók által megadott személyes adatokhoz az Adatkezelő – jellemzően az oktatási, nevelési feladatot ellátó intézmény – felhatalmazott munkatársai férhetnek hozzá. Az intézmény adatkezelési tevékenységéért az intézmény igazgatója egy személyben felelős. Adatkezelési jogkörének gyakorlásával az intézmény vele jogviszonyban lévő munkatársát hatalmazhatja fel”.

Bár a Klebelsberg Központ és az eKRÉTA Informatikai Zrt.. közötti viszony az adatkezelési tájékoztató alapján nem világos, a GDPR 4. cikk 8. pontja szerint „adatfeldolgozó”: az a természetes vagy jogi személy, közhatalmi szerv, ügynökség vagy bármely egyéb szerv, amely az adatkezelő nevében személyes adatokat kezel. Mivel az eKRÉTA Informatikai Zrt. nyilvánvalóan adatkezelési műveleteket, legalábbis tárolást végzett az állami intézmények tekintetében is – máskülönben ezeket az adatokat tőle nem lehetett volna megszerezni –, az adatfeldolgozói minősége nem kérdéses, akkor sem, ha ezt sem jogszabály, sem szerződés nem rögzíti. Ha az adatfeldolgozásnak sem jogszabályi, sem szerződéses alapja nincs, akkor a GDPR 28. cikk (3) bekezdésének a sérelme is felmerül (*„Az adatfeldolgozó által végzett adatkezelést az uniós jog vagy tagállami jog alapján létrejött [...] szerződésnek vagy más jogi aktusnak kell szabályoznia.”*).

* 1. Az adatvédelmi incidens bejelentésének elmulasztása

A GDPR 33. cikk (2) bekezdése szerint: *„Az adatfeldolgozó az adatvédelmi incidenst, az arról való tudomásszerzését követően indokolatlan késedelem nélkül bejelenti az adatkezelőnek.”*

A GDPR (87) preambulumbekezdésének megfogalmazásában: „Azt, hogy az értesítésre indokolatlan késedelem nélkül került-e sor, különösen az adatvédelmi incidens jellegére és súlyosságára, valamint annak az érintettre gyakorolt következményeire, illetve hátrányos hatásaira figyelemmel kell megállapítani”. Bár a preambulumbekezdés az adatkezelőre vonatkozik, analóg módon alkalmazható az adatfeldolgozóra is, hiszen a GDPR az ő esetében is a „késedelem nélkül” fordulatot használja, és nincs ésszerű indoka annak, hogy ezt a fordulatot máshogy értelmezzük az adatkezelő és az adatfeldolgozó esetében. A (75) preambulumbekezdés továbbá kimondja, hogy „A természetes személyek jogait és szabadságait érintő – változó valószínűségű és súlyosságú – kockázatok származhatnak a személyes adatok kezeléséből, amelyek fizikai, vagyoni vagy nem vagyoni károkhoz vezethetnek, különösen, ha [...] kiszolgáltatott személyek – különösen, ha gyermekek – személyes adatainak a kezelésére kerül sor; vagy ha az adatkezelés nagy mennyiségű személyes adat alapján zajlik, és nagyszámú érintettre terjed ki.”

Az adatvédelmi incidens a közoktatás központi adatbázisát érintette, amelyet az állami közoktatási intézmények jogszabályok – a nemzeti köznevelésről szóló 2011. évi CXC. törvény (Nkt.) és a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (Rendelet) – alapján kötelesek használni és abba a jogszabályokban meghatározott adatokat felvezetni. Az adatkezelés tehát nagyszámú érintettre terjed ki, akik jelentős számban kiskorúak, és a GDPR fogalomrendszerében gyermeknek számítanak.

Az adatbázisban az Nkt. 41. § (4) bekezdése alapján kezelik egyebek mellett a gyermek, tanuló személyazonosító adatait, a Rendelet 94. §-a pedig az iskola által használt nyomtatványokat sorolja fel, amelyekből olyan különleges adatokra lehet következtetni, mint a nemzetiség (nemzetiségi bizonyítvány) vagy a sajátos nevelési igény (beírási napló).

Az adatvédelmi incidenst különösen súlyossá teszi a kezelt adatok mennyisége és szenzitivitása, valamint az a tény, hogy az érintettek jelentős számban gyermekek, akiknek a személyes és különleges személyes adatai tömegesen kerültek ki a KRÉTA-rendszerből. Az incidens továbbá az érintettek tömegeire lehet hátrányos hatással. A jelentési kötelezettség elmulasztása ezért különösen súlyosan minősül.

* 1. A jogszerűség, tisztességes eljárás és átláthatóság elvének sérelme

A GDPR 5. cikk (1) *a)* pontja szerint *„[a] személyes adatok kezelését jogszerűen és tisztességesen, valamint az érintett számára átlátható módon kell végezni (»jogszerűség, tisztességes eljárás és átláthatóság«)”*.

Ki kell emelni, hogy a nyilvánosság számára rendelkezésre álló ismeretek alapján az adatfeldolgozó nem hanyagul, hanem tudatosan és szándékosan mulasztotta el az adatkezelők értesítését az adatvédelmi incidensről. Ez az eljárás nyilvánvalóan és minden egyes érintett esetében sérti a tisztességes adatkezelés követelményét, hiszen az adatfeldolgozó szándékosan, az érintettek érdekeit teljes egészében figyelmen kívül hagyva szegte meg az adatvédelmi előírásokat.

**Kérem a T. Hatóságot, hogy a fentiek alapján az adatvédelmi hatósági eljárást lefolytatni és kérelmekben foglaltak szerint dönteni szíveskedjék!**

Tisztelettel:

Kelt: [hely], [dátum]

|  | ……………………….**kérelmező** |
| --- | --- |

1. https://telex.hu/tech/2022/11/07/kreta-rendszer-e-naplo-kozoktatas-adathalasz-tamadas-adatszivargas-ekreta-informatikai-zrt [↑](#footnote-ref-0)
2. https://telex.hu/tech/2022/11/09/kreta-rendszer-ekreta-zrt-adathalasz-tamadas-adatszivargas-elhallgatas-naih-vizsgalat-eljaras [↑](#footnote-ref-1)
3. https://tudasbazis.ekreta.hu/pages/viewpage.action?pageId=4064926 [↑](#footnote-ref-2)